SK Úradný vestník Európskej únie C 47/10

Oznámenie o začatí postupu preskúmania týkajúceho sa prekážok obchodu v zmysle nariadenia Rady (ES) č. 3286/94, pozostávajúceho z opatrení zavedených samostatným colným územím Taiwan, Penghu, Kinmen a Mazu, ktoré ovplyvňujú patentovú ochranu, pokiaľ ide o zapisovateľné kompaktné disky

(2007/C 47/11)

Komisii bol 15. januára 2007 doručený podnet podľa článku 4 nariadenia Rady (ES) č. 3286/94 (1) (ďalej len „nariadenie“).

1. Navrhovateľ

Podnet podala spoločnosť Koninklijke Philips Electronics N.V. (ďalej len „Philips“).

Philips je spoločnosť zriadená v súlade s právom Holandska so sídlom v Eindhovene v Holandsku. Spoločnosť Philips vyvinula niektoré z hlavných technológií pre zapisovateľné kompaktné disky (ďalej len „CD-R“) a je vlastníkom niekoľkých patentov, pokiaľ ide o tieto technológie. V podnete sa tvrdí, že samostatné colné územie Taiwan, Penghu, Kinmen a Mazu (ďalej len „čínsky Tchaj-pej“ protiprávne udelilo povinné licencie týkajúce sa uvedených patentov.

Spoločnosť Philips je podnikom Spoločenstva v zmysle článku 4 ods. 1 a článku 2 ods. 6 nariadenia.

2. Príslušný výrobok a práva ďuševného vlastníctva

Podnet sa týka práv duševného vlastníctva vo forme patentov, na ktoré navrhovateľ udeľuje licencie tretím stranám na výrobu CD-R. CD-R sú optické médium na zaznamenávanie digitálnych údajov alebo hudby. Navrhovateľ vyvinul niektoré z hlavných technológií pre CD-R a usiloval sa o patentovú ochranu, pokiaľ ide o päť vynálezov spojených s technológiou CD-R. Navrhovateľ získal patentovú ochranu pre týchto päť vynálezov v čínskom Tchaj-peji.

3. Predmet

Podnet sa zameriava na udelenie povinných licencií na patenty navrhovateľa pre CD-R, orgánmi čínskeho Tchaj-peja korporácii Gigastorage Corporation (ďalej len „Gigastorage“), ktorá vyrába CD-R v čínskom Tchaj-peji.

V článku 76 zákona čínskeho Tchaj-pej o patentoch sa ustanovuje udelenie povinných licencií v určitých špecifikovaných situáciách. Podľa tohto ustanovenia korporácia Gigastorage podala 30. júla 2002 žiadosť o povinné licencie na päť patentov, ktorých vlastníkom je navrhovateľ, na Úrade duševného vlastníctva (ďalej len „ÚDV“) čínskeho Tchaj-peja. Dňa 26. júla 2004 ÚDV vyhovel žiadosti korporácie Gigastorage. Toto rozhodnutie bolo 26. augusta 2004 predložené Ministerstvu hospodárskych vecí čínskeho Tchaj-peja. Dňa 16. júna 2006 ministerstvo hospodárskych vecí žiadosť zamietlo.

4. Tvrdenia o prekážkach obchodu

Navrhovateľ sa domnieva, že opatrenia opísané v časti 3 predstavujú prekážku obchodu v zmysle článku 2 ods. 1 nariadenia.

Navrhovateľ tvrdí, že rozhodnutie ÚDV, ako je potvrdené v žiadosti predloženej ministerstvu hospodárskych vecí, nie je v súlade s viacerými ustanoveniami Dohody Svetovej obchodnej organizácie o obchodných aspektoch práv duševného vlastníctva (ďalej len „TRIPs“).

Navrhovateľ tvrdí, že opatrenia nie sú v súlade s článkom 28 ods. 1 písm. a) dohody TRIPs, pretože exkluzívne práva, ktoré prináležia vlastníkovi patentu na základe tohto ustanovenia, neboli dodržané. Článok 31 dohody TRIPs povoľuje udelenie povinných licencií, pokiaľ ide o predmet patentu. Navrhovateľ však tvrdí, že článok 31 sa nesprávne uplatnil tým, že povinné licencie sa udelili za okolností, ktoré nie sú ustanovené v tomto ustanovení.

Navrhovateľ najmä tvrdí, že článok 31 sa nesprávne uplatnil v týchto ohľadoch: Po prvé, navrhovateľ tvrdí, že nie je dané žiadne odôvodnenie podľa článku 31 písm. b) dohody TRIPs. Navrhovateľ tvrdí, že na základe predmetných opatrení sa v skutočnosti vyžaduje, aby vlastník patentu udelil licenciu tretej strane, pokiaľ tretia strana ponúkne „primerané“ podmienky. Navrhovateľ tvrdí, že takáto formálna požiadavka sa nemôže vyvodiť z podmienok stanovených v článku 31 písm. b), o ktorých navrhovateľ tvrdí, že majú čisto procedurálny charakter. Navrhovateľ takisto tvrdí, že opatrenia závisia od nesprávneho uplatňovania testu „primeranosti“ v článku 31 písm. b) dohody TRIPs tým, že sa analyzuje iba primeranosť obchodných podmienok z pohľadu jednotlivého navrhovaného používateľa licencie a pritom sa ignoruje skutočnosť, že vlastník patentu úspešne uzavrel dohody o udelení licencií s niekoľkými ďalšími výrobcami pôsobiacimi na rovnakom trhu ako navrhovaný používateľ licencie. Navrhovateľ ďalej tvrdí, že analýza primeranosti ponúkaných podmienok, ktoré viedli k opatreniam bola chybná, pretože sa zistilo, že podmienky boli neprimerané vzhľadom na nákladovú štruktúru navrhovaného používateľa licencie bez toho, aby sa analyzovalo, či ostatné faktory neviedli k tomu, že navrhovaný používateľ nebol schopný uzavrieť s navrhovateľom dohodu.

Po druhé, navrhovateľ tvrdí, že čínsky Tchaj-pej nedodržal ustanovenia podľa článku 31 písm. c) dohody TRIPs tým, že neupresnil účel, na aký bola licencia udelená, a nevymedzil rozsah a trvanie používania licencie na taký účel. Po tretie, navrhovateľ tvrdí, že článok 31 písm. f) dohody TRIPs sa nesprávne uplatnil tým, že sa povolilo používanie príslušných povinných licencií na vývoz, vzhľadom na to, že v stanovenom čase udeľovania licencií vedeli o tom, že korporácia Gigastorage bude licencie používať na výrobu na účely vývozu.

Na základe dostupných faktických informácií a predložených dôkazov môže Komisia s uspokojením konštatovať, že podnet obsahuje dostatočné dôkazy prima facie o existencii prekážok obchodu v zmysle článku 2 ods. 1 nariadenia.

5. Tvrdenie o nepriaznivých účinkoch na obchod

Zdá sa, že prekážky obchodu uvedené v podnete znemožňujú navrhovateľovi plne využívať jeho patentové práva, pokiaľ ide o CD-R, a preto sa má za to, že majú, alebo hrozí, že budú mať nepriaznivé účinky na obchod.

Podnet obsahuje dôkazy o tom, že opatrenia majú skutočné nepriaznivé účinky na obchod, a obsahuje odhady strát, ktoré navrhovateľ utrpel v dôsledku povinných licencií udelených na základe predmetných opatrení. V podnete sa ďalej uvádza hrozba nepriaznivých účinkov na obchod s tvrdením, že výrobcovia CD-R v čínskom Tchaj-peji budú vyzvaní, aby požiadali o povinné licencie a že tento účinok sa môže dokonca rozšíriť na výrobcov v ďalších členských krajinách Svetovej obchodnej organizácie vzhľadom na vysoko konkurenčný a globálny charakter trhu s CD-R. Navrhovateľ takisto tvrdí, že tieto opatrenia že majú, alebo hrozí, že budú mať nepriaznivé účinky na držiteľov licencií ES na patenty navrhovateľa, ktorí sú v konkurenčnom vzťahu s vývozcami CD-R v čínskom Tchaj-peji. Napokon, navrhovateľ tvrdí, že predmetné opatrenia môžu mať nepriaznivé účinky na obchod pre všetkých vlastníkov patentov v ES, ktorí vyberajú licenčné poplatky od držiteľov licencií v čínskom Tchaj-peji, alebo pre krajiny, na ktoré môže mať vplyv tento výklad príslušných ustanovení dohody TRIPs.

Komisia usudzuje, že podnet obsahuje dostatočné dôkazy prima facie o nepriaznivých účinkoch opatrení na obchod pre navrhovateľa a odvetvie alebo odvetvia hospodárskej činnosti v Spoločenstve v zmysle článku 2 ods. 4 nariadenia.

6. Záujem spoločenstva

Odhaduje sa, že výrobné odvetvie Spoločenstva každoročne investuje približne 195 miliárd eur do výskumu a vývoja a v rámci takýchto činností zamestnáva 2 milióny ľudí. Patenty sú jedným z plodov takéhoto výskumu a pre Spoločenstvo je preto dôležité ochraňovať práva duševného vlastníctva a zabezpečovať, aby sa medzinárodné dohody na ochranu práv duševného vlastníctva správne presadzovali. Presadzovanie takýchto dohôd má osobitný význam tam, kde existuje riziko, ako tvrdí navrhovateľ, že predmetné opatrenia budú tvoriť precedens pre ďalšie členské krajiny Svetovej obchodnej organizácie.

Vzhľadom na uvedené sa považuje za záujem Spoločenstva začať postup preskúmania.

3. Postup

Po tom, čo sa Komisia rozhodla, po náležitej konzultácii s Poradným výborom ustanoveným nariadením, že existuje dostatok dôkazov na odôvodnenie začatia postupu preskúmania s cieľom zvážiť príslušné právne a vecné otázky, a že je to v záujme Spoločenstva, začala preskúmanie v súlade s článkom 8 nariadenia.

Zainteresované strany sa môžu prihlásiť a predložiť písomne svoje stanoviská k špecifickým otázkam vzneseným v podnete spolu s podpornými dôkazmi.

Komisia okrem toho vypočuje strany, ktoré o to pri prihlásení písomne požiadajú za predpokladu, že sa ich výsledok postupu prednostne týka.

Toto oznámenie sa uverejňuje v súlade s článkom 8 ods. 1 písm. a) nariadenia.

4. Lehota

Akékoľvek informácie týkajúce sa uvedených záležitostí a akúkoľvek žiadosť o vypočutie by mala Komisia dostať najneskôr do 30 dní po dátume uverejnenia tohto oznámenia, a to písomne na adresu:

European Commission Directorate-General for Trade Mr. Jean-François Brakeland, DG Trade F.2 CHAR 9/74 B-1049 Brussels Fax: (32-2) 299 32 64

(1) Nariadenie Rady (ES) č. 3286/94 z 22. decembra 1994 stanovujúce postupy Spoločenstva v oblasti spoločnej obchodnej politiky s cieľom zaistenia uplatňovania práv Spoločenstva podľa pravidiel medzinárodného obchodu, najmä tých, ktoré boli vytvorené pod záštitou Svetovej obchodnej organizácie (WTO) (Ú. v. ES L 349, 31.12.1994, s. 71). Nariadenie naposledy zmenené a doplnené nariadením Rady (ES) č. 356/95 (Ú. v. ES L 41, 23.2.1995, s. 3).